NYT: Izraelski obavještajni podaci o Siriji podijelili Bushovu administraciju
Potpredsjednik Cheney i konzervativni jastrebovi vjeruju da SAD treba preispitati diplomatske veze sa Sirijom i Sjevernom Korejom no Co
New York Times piše da se nakon izraelskog zračnog udara na Siriju unutar američke administracije povela žestoka debata oko značaja izraelskih obavještajnih podataka koji su doveli do tog napada. Izrael je prije mjesec dana Bijeloj kući predstavio podatke prema kojima je Sirija započela prve korake ka nuklearnom programu uz pomoć Sjeverne Koreje. Pitanje oko kojeg se vodi rasprava unutar američke vlade glasi – jesu li ti obavještajni podaci bili dovoljno uvjerljivi za opravdanje izraelskog zračnog udara. Na jednoj strani debate američkih dužnosnika nalaze se potpredsjednik Dick Cheney i konzervativni jastrebovi koji izraelske obavještajne podatke smatraju vjerodostojnima te smatraju da Sjedinjene Države trebaju preispitati svoje diplomatske kontakte sa Sirijom i Sjevernom Korejom. S druge su strane državna tajnica Condoleezza Rice i njeni saveznici koji vjeruju da predstavljeni obavještajni materijali ne traže nikakvu promjenu američkog diplomatskog pristupa, navodi New York Times. Los Angeles Times izvještava da je američki Vrhovni sud odbio saslušati slučaj njemačkog državljanina, Khaleda Masrija, koji je tužio američku Središnju obavještajnu službu, CIA-u prije dvije godine. Masri je uhićen u Makedoniji da bi početkom siječnja 2004. bio predan američkim vlastima koje su ga prebacile u zatvor u Afganistanu. Masri tvrdi da je tamo bi mučen i zlostavljan. Kasnije je utvrđeno da je došlo do pogreške u identitetu te da je Masri greškom prepoznat kao traženi terorist Khalid Masri, za kojeg se vjerovalo da je član al-Qaidine ćelije u Hamburgu. Masri je tužio CIA-u te tražio naknadu za pet mjeseci provedenih u zatvoru no ovakva odluka američkog suda najvjerojatnije znači i kraj njegovog napora. Suci američkog Vrhovnog suda nisu obrazložili svoju odluku.